Autókat rongáltak az utóbbi napokban
Sopronban megszaporodtak az autórongálások, amelyek egyértelmûen utalnak az óévbúcsúztató és újévköszöntõ alkoholgõzös vigasságok nemkívánatos jelenségeire.
Sopron legkülönbözõbb részein az elmúlt héten sajnálatos módon megszaporodtak az autórongálások, amelyek egyértelmûen utalnak az óévbúcsúztató és újévköszöntõ alkoholgõzös vigasságok nemkívánatos jelenségeire. Ugyanakkor nem zárható ki a személyes indíttatás sem.
A sok bosszúsággal járó esetek között megtörtént, hogy egy Peugeot típusú gépkocsi karosszériáját végig megkarcolták: a kár meghaladja a nyolcvanezer forintot. Petárdarobbanástól megsérült autóról is kaptak bejelentést a rendõrök. Volt arra is példa – az Újteleki utcában –, hogy egy személyautónak mind a négy kerekét kivágták.
Tudunk tetemes károkról is: a Kaboldi utcában lezajlott hasonló esetnél a terepjáró speciális abroncsainak értéke megközelítette az ötszázezer forintot. Az ügyben ismeretlen tettesek ellen rongálás miatt büntetõeljárás indult.
A Soproni Rendõrkapitányság bûnügyi osztályán érdeklõdésünkre Nagy Ernõ alezredes, megbízott osztályvezetõ elmondta: a személyautók megrongálása két lehetséges tényezõre vezethetõ vissza. Az egyik a szilveszter és az újév körüli napok alkoholgõzös állapota, a másik pedig a személyes indíttatás, a bosszú. A nyomozást persze az megnehezíti, hogy a sértett autótulajdonosok állítják: nincsenek ismereteik olyan személyekrõl, akikkel haragban vagy üzleti vitában állnának. „Mindenesetre arról semmiképpen nem beszélhetünk, hogy az autórongálások területén bûnözési hullám indult volna el a városban" – mondták a bûnügyi osztályon.
Mint ismeretes, mintegy két évvel ezelõtt sorozatban károsították meg az autókat a Magyar, az Ötvös utcában, a Deák téren és más környezõ városrészeken. Az illetõt akkor a rendõröknek sikerült elfogniuk. Információink szerint a mostani esetek nem hozhatók vele összefüggésbe. A rendõrök és a polgárõrök együttes erõvel próbálnak meg fellépni a hasonló bûncselekmények ellen.